Változatlanul a Toyota vezeti az innovációs versenyt
A szellemi tulajdonjogok tulajdonosainak társasága minden évben összegzi, hogy mely vállalatok jegyeztették be a legtöbb szabadalmat. A Toyota idén tizedszer végzett az autógyártók mezőnyének élén.

Óránként egymillió dollár: világszinten nagyságrendileg ennyi pénzt fordít kutatási és fejlesztési tevékenységekre a Toyota. Ez szinte ijesztően magas összeg, ám nem meglepő, ha tudjuk: a Toyota három kontinensen több mint húsz olyan létesítményt üzemeltet, amelyek az autóiparon olykor messze túlmutató tudományos és mérnöki munkát végeznek. Japán után az Amerikai Egyesült Államok az autógyártó második legnagyobb K+F bázisa, a cég itt mutatott teljesítménye tehát reális képet ad a Toyota globális eredményeiről.
Ezért is mérvadó, hogy immár tizedik éve nincs egyetlen autógyártó sem, amely megelőzné a Toyotát az Egyesült Államok Szabadalmi Hivatalához (United States Patent and Trademark Office, USPTO) éves szinten benyújtott és elfogadott bejegyzési kérelmek száma terén. Erről tanúskodik az az elemzés, amelyet a szellemi tulajdonjogok tulajdonosainak társasága (Intellectual Property Owners Association, IPO) és a Harrity & Harrity szabadalmi jogra szakosodott ügyvédi iroda készít el rendszeresen, és amelynek tanúsága szerint a Toyota 2023 során benyújtott, számtalan szabadalmi kérelméből 2667-et fogadott el a hivatal.
Ezzel az abszolút ranglistán az előkelő hetedik helyen áll a Toyota, megelőzve olyan technológiai óriásokat, mint az Alphabet (régen Google), vagy az Apple. A vállalat innovációs termékenységének az oka épp a sokszínűségben keresendő, hiszen az autóipari fejlesztéseken túl egy sor olyan területen is fejlesztenek, amelyek csak érintőlegesen, vagy még úgy sem kapcsolódnak az autógyártáshoz.
A 2023 során elfogadott 2667 szabadalmi kérelmet felsorolni lehetetlen volna, ám érdemes megemlíteni hármat ezek közül, amelyek pont ezt a változatosságot és sokoldalúságot szemléltetik.
A húsz leginnovatívabb vállalat a 2024-es Patent 300® listán
	Helyezés
	Vállalat
	Szabadalmak száma

	1.
	Samsung Electronics CO., LTD.
	9036

	2.
	LG Corporation
	4170

	3.
	International Business Machines
	3953

	4.
	Qualcomm
	3886

	5.
	Taiwan Semiconductor MFG. CO.
	3719

	6.
	Canon K.K.
	3199

	7.
	Toyota Jidosha K.K.
	2667

	8.
	Alphabet INC.
	2579

	9.
	Apple INC.
	2568

	10.
	Huawei Technologies CO., LTD.
	2290

	11.
	Micron Technology INC.
	2267

	12.
	Intel Corporation
	2263

	13.
	RTX Corporation
	2144

	14.
	Sony Corporation
	2057

	15.
	Hyundai Motor Company
	2052

	16.
	Dell Technologies
	2010

	17.
	Microsoft Corporation
	1927

	18.
	Amazon.com, INC.
	1857

	19.
	Boe Technology Group CO., LTD.
	1695

	20.
	Johnson & Johnson
	1489



A 2024-es Patent 300® listán szereplő autógyártó vállalatok
	Autóipari helyezés
	Abszolút helyezés
	Vállalat
	Szabadalmak száma

	1.
	7.
	Toyota Jidosha K.K.
	2667

	2.
	15.
	Hyundai Motor Company
	2052

	3.
	22.
	Ford Motor Company
	1306

	4.
	28.
	Honda Motor Company, LTD.
	1142

	5.
	45.
	General Motors Company
	870

	6.
	79.
	Porsche Automobil Holding SE
	521

	7.
	140.
	Nissan Motor CO., LTD.
	305

	8.
	141.
	AB Volvo
	302

	9.
	151.
	Subaru Corporation
	279

	10.
	179.
	Bayerische Motoren Werke AG
	250

	11.
	240.
	Mazda Motor Corporation
	178



A vadonatúj Toyota Tacoma TRD Pro sportos hangolású pickuphoz fejlesztették ki például azt az IsoDynamic sportülést, amelynek kinetikus üléspárnájára kért és kapott szabadalmi védelmet a Toyota. Ez a megoldás különösen hatékonyan nyeli el a függőleges és oldalirányú erőket, csökkentve az utasokat érő terhelést.
Érdekfeszítő újdonság a fonott karbonrostokkal megerősített acélmátrix kompozit, amellyel jelentős tömegcsökkentés érhető el olyan esetben is, ha a feladat acélidomok vagy -lemezek alkalmazását követeli meg – például a karosszériagyártásban. Aztán ott van az a kétfunkciós vezeték nélküli (indukciós) töltőrendszer, amely egyszerre biztosít megfelelő elektromos energiát a nagyfeszültségű hajtóakkumulátor töltésére, és ezzel párhuzamosan a 12V-os akkumulátorról működtetett fedélzeti rendszerek működtetésére.
Hosszasan sorolhatnánk a Toyota szabadalmait az elmúlt évekből, a szintetikus izomrostoktól kezdve az akkumulátortöltő roboton át az utasteret automatikusan lefertőtlenítő rendszerig, de mire a végére érnénk, kezdhetnénk is az elejéről, hiszen a 2667 elfogadott kérelem azt jelenti, hogy hetente 51, azaz minden munkanapon több mint tíz toyotás ötlet bizonyul vadonatújnak, előremutatónak, előzmények nélkülinek.

